《送师厚》
宋代·吕陶

毳冕登车后，薰琴易柱时。遐方新视听，赤子系安危。

罗网难投足，锥刀渐削肌。激昂忠论发，络绎奏封驰。

有意同休戚，无心计险夷。海倾身亦禦，山转力须支。

沸鼎忧鱼烂，沈疴待药治。正邪双辩起，义利两涂知。

帝德终柔远，天聪善听卑。丁宁询使指，劳来及坤维。

大法图公共，憸言恶诡随。弊从经岁积，恩许一朝釐。

治体今殊昔，仁声喜换悲。方期讲原本，何暇语毫釐。

虎噬犹吾怯，蝇营漫尔为。阴功符监佑，直道拥祥禧。

行色青云栈，英游白玉迟。是非都一笑，归旆卷晴曦。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。